b'\n_START_ARTICLE_\nBorisas Efrosas\n_START_PARAGRAPH_\nBorisas Efrosas (g. 1914 m. lapkri\xc4\x8dio 1 d. \xe2\x80\x93 m. 2001 m. liepos 5 d.) \xe2\x80\x93 Lietuvos chirurgas, medicinos moksl\xc5\xb3 daktaras, 1958 m. pirmasis Lietuvoje atliko \xc5\xa1irdies operacij\xc4\x85.\n_START_SECTION_\nBiografija\n_START_PARAGRAPH_\nGim\xc4\x97 \xc5\xbdemaitijoje, Plung\xc4\x97s inteligent\xc5\xb3 \xc5\xa1eimoje. Kaune baig\xc4\x97 gimnazij\xc4\x85. 1939 m. \xe2\x80\x93 Vytauto Did\xc5\xbeiojo universiteto medicinos fakultet\xc4\x85. Jaunyst\xc4\x97je mok\xc4\x97si konservatorijoje, bet d\xc4\x97l studij\xc5\xb3 universitete jos nebaig\xc4\x97. Tarnavo Lietuvos kariuomen\xc4\x97je. 1939\xe2\x80\x931940 m. dirbo chirurgu Kauno \xc5\xbeyd\xc5\xb3 ligonin\xc4\x97je, 1940\xe2\x80\x931941m. \xe2\x80\x93 chirurgu ordinatoriumi Marijampol\xc4\x97s apskrities ligonin\xc4\x97je . Antrojo pasaulinio karo metais evakuavosi \xc4\xaf Vidurin\xc4\x99 Azij\xc4\x85, \xc4\xaf Kazachstan\xc4\x85. \xc4\x8cia buvo Balcha\xc5\xa1o ligonin\xc4\x97s chirurginio skyriaus ved\xc4\x97ju. 1945 m. gr\xc4\xaf\xc5\xbe\xc4\x99s \xc4\xaf Lietuv\xc4\x85, iki 1979 m. dirbo tuometin\xc4\x97je Vilniaus gele\xc5\xbeinkelinink\xc5\xb3 ligonin\xc4\x97je (dabar \xe2\x80\x93 Vilkp\xc4\x97d\xc4\x97s ligonin\xc4\x97) vyriausiuoju chirurgu._NEWLINE_Nuo 1949 m. B. Efrosas prad\xc4\x97jo daryti kr\xc5\xabtin\xc4\x97s l\xc4\x85stos operacijas ir rengtis \xc5\xa1irdies operacijoms. \xc5\xa0iuo tikslu sta\xc5\xbeavosi Maskvos klinikose. Lietuvos medik\xc5\xb3 komisijai nusprendus, chirurgui B. Efrosui, pirmajam Lietuvoje, buvo leista daryti \xc5\xa1irdies operacij\xc4\x85. 1958 m. kovo 12 d. Vilniaus gele\xc5\xbeinkelinink\xc5\xb3 ligonin\xc4\x97je buvo s\xc4\x97kmingai atlikta pirmoji \xc5\xa1irdies operacija \xe2\x80\x93 mitralin\xc4\x97 komis\xc5\xabrotomija. Ligonis po \xc5\xa1ios operacijos i\xc5\xa1gyveno 25 metus._NEWLINE_Daktaras B. Efrosas taip pat buvo stempl\xc4\x97s bei plau\xc4\x8di\xc5\xb3 chirurgijos pradininkas Lietuvoje, auk\xc5\xa1\xc4\x8diausios kategorijos chirurgas. Per vis\xc4\x85 savo darbo laik\xc4\x85 atliko daugiau kaip 12 t\xc5\xabkstan\xc4\x8di\xc5\xb3 \xc4\xafvairi\xc5\xb3 operacij\xc5\xb3. Jis buvo ne tik puikus specialistas, bet ir mokytojas \xe2\x80\x93 i\xc5\xa1mok\xc4\x97 operuoti kelias de\xc5\xa1imtis jaun\xc5\xb3 chirurg\xc5\xb3 [1]. Nuo 1979 m. d\xc4\x97l sveikatos problem\xc5\xb3 tur\xc4\x97jo atsisakyti praktikuojan\xc4\x8dio chirugo darbo. Dirbo Medicinos darbingumo ekspertiz\xc4\x97s komisijoje. B. Efrosas para\xc5\xa1\xc4\x97 mokslini\xc5\xb3 straipsni\xc5\xb3, skait\xc4\x97 prane\xc5\xa1imus mokslin\xc4\x97se konferencijose, k\xc5\xabr\xc4\x97 dokumentinius ir mokomuosius filmus apie naujus diagnostikos ir gydymo metodus. Aktyviai dalyvavo Lietuvos chirurg\xc5\xb3 draugijos veikloje. Mir\xc4\x97 2001 m. bir\xc5\xbeelio 5 d. Vilniuje. PalaidotasVilniaus Karveli\xc5\xa1ki\xc5\xb3 kapin\xc4\x97se.\n_START_SECTION_\n\xc4\xaeam\xc5\xbeinimas\n_START_PARAGRAPH_\n2002 m. bir\xc5\xbeelio 5 d. Vilniuje, ant Vilkp\xc4\x97d\xc4\x97s ligonin\xc4\x97s centrinio korpuso (Vilkp\xc4\x97d\xc4\x97s g. 3, Vilkp\xc4\x97d\xc4\x97s seni\xc5\xabnija), buvo atidengta memorialin\xc4\x97 lenta su chirurgo bareljefu (aut. Vytautas Zaranka, Jonas Naru\xc5\xa1evi\xc4\x8dius) [5]. Paminklin\xc4\x97je lentoje ra\xc5\xa1oma, kad \xc5\xa1ioje ligonin\xc4\x97je 1958 m. medicinos moksl\xc5\xb3 daktaras Boris Efros pirmasis Lietuvoje atliko \xc5\xa1irdies operacij\xc4\x85._NEWLINE_2009 m., minint Boriso Efroso 95-\xc4\x85sias gimimo metines, memorialin\xc4\x97 lenta atidengta Plung\xc4\x97je, ant pastato, kurio vietoje stov\xc4\x97jo gimtasis B. Efroso namas (Vytauto g. 14).'